L'estudi del Centre Europeu de Prevenció i Control de Malalties (ECDC) pretén ser un punt de referència per avaluar el progrés cap als Objectius de Desenvolupament Sostenible (ODS) de l'Organització Mundial de la Salut (OMS), que centren un dels seus punts en l'eliminació de l'hepatitis d'aquí a l'any 2030
L'ECDC ha publicat per primer cop un informe de seguiment dels avenços cap a l'eliminació de l'hepatitis B i C en els 31 països de la Unió Europea (UE) i de l'Espai Econòmic Europeu (EEE).
L'eliminació de l'hepatitis és un dels Objectius de Desenvolupament Sostenible (ODS) que s'ha fixat l'OMS d'aquí a 2030.
L'estudi també servirà per identificar àrees d'actuació i possibles deficiències en els plans nacionals relatius a les hepatitis B i C.
L'estudi ha posat de manifest que hi ha una manca de dades pel que fa a la prevenció, al diagnòstic i als tractaments de les hepatitis B i C en aquests 31 països europeus i que això suposa un repte important a l'hora de monitorar el progrés cap als objectius d'eliminació.
Els autors determinen que per poder guiar les respostes nacionals a aquestes malalties, els països haurien de prioritzar la millora de la qualitat dels seus sistemes de monitoratge.
Una altra conclusió a la qual s'ha arribat és que a causa de la complexitat i dinamisme de les epidèmies d'hepatitis B i C, les dades actuals són insuficients per entendre de manera clara la situació epidemiològica.
Les xifres disponibles suggereixen que actualment hi ha 9 milions d'europeus que conviuen amb hepatitis crònica B o C. Aquesta xifra inclou moltes persones asimptomàtiques i, per tant, sense diagnosticar i tractar, la qual cosa pot conduir a cirrosis i carcinoma hepatocel·lular.
L'estudi també destaca que hi ha deficiències importants en relació amb els programes de prevenció amb una cobertura millorable de la vacunació contra l'hepatitis B en els diferents països de la UE i de l'EEE.
També s'han trobat a faltar més programes de reducció de danys dirigits a persones que s'injecten drogues.
Les dades disponibles apunten que un gran nombre de ciutadans europeus tenen hepatitis B o C, però no estan diagnosticats i que dels que sí que ho estan, un gran nombre no reben tractaments crucials.
Segons l'estudi, la mortalitat per hepatitis B o C és alta a la regió i encara s'està lluny d'arribar a l'objectiu de reduir un 65% la mortalitat per hepatitis l'any 2030 segons les xifres de 2015.
Una de les troballes principals de l'informe és l'alt nombre de persones que tenen la malaltia i que no estan diagnosticades.
Per això, es conclou que si es vol arribar al compliment dels objectius establerts per al 2030, s'han d'intensificar els esforços per millorar la detecció, especialment entre les persones que s'injecten drogues i les que estan a les presons.
L'informe s'ha dut a terme en estreta col·laboració amb cada país del territori, amb l'Oficina Regional per a Europa de l'OMS i altres organitzacions.
Fins ara no hi havia un sistema estandarditzat per monitorar i avaluar el progrés dels objectius inclosos en els ODS, en l'Estratègia Mundial del Sector de Salut contra les Hepatitis Víriques i en el Pla d'Acció Europeu de l'OMS per a l'eliminació de l'hepatitis.